ЗДРАВОСЛОВНО ХРАНЕНЕ НА ДЕЦАТА

ОТ 3- ДО 7-ГОДИШНА ВЪЗРАСТ


Правилното хранене и възпитание на децата са двете най-важни осъзнати задължения осъзнати задължения на родителите. С раждането на децата започват и грижите за тяхното хранене, от което зависи здравето, растежа и развитието им.


Възрастта от 3 до 7 години е особено подходяща за създаване на здравословен модел на хранене, тъй като децата подръжават на възрастните и са в период на изграждане на своите хранителни навици.

Неблагоприятни последици за здравето на децата оказват недохранването, прехранването, а също така и небалансираното хранене.

Показатели за адекватно хранене на децата са стойностите на ръста на детето за съответната възраст и теглото му съобразно ръста. 
ПРЕПОРЪКИ

ЗА ИЗГРАЖДАНЕ НА ЗДРАВОСЛОВНО ХРАНИТЕЛНО ПОВЕДЕНИЕ НА ВАШИТЕ ДЕЦА


Препоръка 1: Осигурявайте редовно хранене с пълноценна и разнообразна храна

· Осигурявайте максимално разнообразие в консумацията на храни – препоръчва се в рамките на 2 седмици да не се допуска повторяемост на ястията;
· Включвайте ежедневно в менюто на децата представители от 4-те основни групи храни: хляб, зърнени храни и картофи; плодове и зеленчуци; мляко и млечни продукти; месо, риба, яйца, бобови храни и ядки;
· Хранете децата си четири пъти дневно, тъй като редовното хранене предотвратява приема на големи количества храна наведнъж и допринася за по-доброто храносмилане. На един прием детето не трябва да консумира повече от 350-400 г храна. Закуската е важна и не трябва да се пропуска!
· Отделяйте достатъчно време за хранене на децата, в приятна обстановка, което ще създаде и затвърди у тях навици за правилно хранене.
Препоръка 2: Ограничавайте консумацията на тестени и сладкарски изделия. Предпочитайте пълнозърнест хляб и други пълнозърнести продукти

· Включвайте в менюто на децата си пълнозърнест хляб / поне 2 пъти седмично /, макаронени изделия / 1 път седмично / и зърнени храни    / жито, ориз, овесени ядки, царевица и др. /.
Препоръка 3:  Предлагайте ежедневно разнообразни зеленчуци и плодове 

· Осигурявайте през всички сезони на годината разнообразие от пресни, замразени, сушени, консервирани плодове и зеленчуци;
· Предпочитайте суровите зеленчуци и плодове, тъй като при кулинарната им обработка част от съдържашите се в тях витамини се разрушават;
· Предлагайте пресни плодове и зеленчуци при всяко хранене.
Препоръка 4:  Използвайте мляко и млечни продукти с ниско съдържание на мазнини и сол

· Осигурявайте ежедневно в храненето на децата мляко и млечни продукти;
· Избирайте прясно и кисело мляко с ниско съдържание на мазнини / 1.5 – 2 % / или обезмаслено /0.1 – 0.5 % /;
· Обезсолявайте саламуреното сирене.

Препоръка 5:  Замествайте тлъстите меса и месни продукти с птиче, телешко месо и риба
· Ограничавайте предлагането на колбаси до 2 пъти в седмицата;
· Предлагайте риба 1-2 пъти седмично;
· Отстранявайте кожата от птиците и видимата мазнина от месото преди готвене.
Препоръка 6:  Ограничавайте приема на мазнини

· Замествайте животинските мазнини с растителни;
· Добавяйте възможно най-малко количество мазнина при приготвяне на ястията.
Препоръка 7: Ограничавайте приема на захар, захарни и сладкарски продукти

· Ограничавайте консумацията на захарни и шоколадови изделия, сметанови и сиропирани сладкиши, за десерт избирайте пресни плодове вместо пасти и торти ;
· Избягвайте газираните напитки, замествайте ги с ниско минерализирана минерална или чешмяна вода;
· Ограничавайте захарта в чая, ако подслаждате предпочитайте пчилния мед;
· Не подслаждайте прясното и киселото мляко със захар.
Препоръка 8:  Ограничавайте общия прием на сол за деня

· Намалявайте количеството на добавената сол при приготвяне на ястията и салатите;
· Не поставяйте солница на масата;
· Ограничавайте употребата на туршии през зимния сезон до 2-3 пъти седмично.
Препоръка 9:  Приготвяйте храната по безопасен начин, спазвайки правилата за хигиена. Използвайте щадящи кулинарни технологии

· Купувайте храна в чисти и с ненарушена цялост опаковки;
· Пазарувайте от сигурни източници;
· Преди покупка четете етикета;
· Обръщайте внимание на срока на годност на продукта;
· Спазвайте хигиенните изисквания при приготвяне и съхранение на храната;
· Обработвайте храната чрез варене, задушаване и печене / на фурна, скара, грил /;
· Необходимо е да знаете,че:
· При варене зеленчуците трябва да се поставят в кипяща вода, която да ги покрива. По време на цялото варене съдът трябва да е плътно затворен с капак;
· Солта се прибавя в края на термичната обработка.
Препоръка 10: Осигурявайте на децата достатъчен прием на вода и течности
· Давайте на децата 5-6 чаши вода дневно, включително напитки
· Осигурявайте на децата вода редовно в малки количества през целия ден;
· Давайте на децата повече воде при високи температури на околната среда;
· Предпочитайте чешмяна или ниско минерализирана минерална вода пред сокове, съдържащи захар или други подсладители;
· Давайте вода и течности на децата с умерена температура, избягвайте много студени и горещи напитки.
Препоръка 11: Включвайте децата в приготвянето на храната

· Да покриват храна в съдове, кутии;
· Да изливат и смесват течности;
· Да смесват хранителни съставки;
· Да обелят твърдо сварено яйце, портокал;
· Да подредят масата;
· Да режат с тъп нож.

Окуражавайте децата да се хранят сами и подкрепяйте тяхната самостоятелност при хранене.
Препоръка 12: Осигурявайте физическа активност на децата всеки ден. Тя е  необходима за:
·  психическото и социалното им развитие;
· развитието на мускулната сила, умения за баланс и координация, за растежа;
· поддържане на здравословно тегло;
· по-добър апетит.
Практически съвети:

· Намалете времето, прекарано от децата пред телевизора, видиото, компютърните игри;
· Осигурете на детето физическа активност, която да му е приятна, съобразена с възрастта му; 
· Осигурете поне 60 минути ежедневна физическа активност, по възможност на открито;
· Контролирайте редовно теглото на детето и се съветвайте с личния му лекар или педиатър за подходите за поддържане на здравословно тегло.
Вие можете съществено да допринесете за здравето, растежа и развитието на вашите даца, ако спазвате посочените по-горе препоръки и съвети.
